กรุงเทพมหานครและปริมณฑลค่าฝุ่นลดลง หลังมีลมทุกพื้นที่ช่วยลดการสะสมของฝุ่น แต่ยังเกินเกณฑ์ 9 พื้นที่
กรุงเทพมหานครและปริมณฑลค่าฝุ่นลดลง หลังมีลมทุกพื้นที่ช่วยลดการสะสมของฝุ่น แต่ยังเกินเกณฑ์ 9 พื้นที่                นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 27 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 29 - 64 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงเล็กน้อยในหลายพื้นที่จากเมื่อวานนี้ 26 กุมภาพันธ์ 2563 เกินเกณฑ์มาตรฐานที่กำหนดในระดับสีส้มลดลงเหลือ 9 พื้นที่ โดยมีค่าฝุ่นสูงสุด 7 พื้นที่ บริเวณริมถนนลาดพร้าว เขตวังทองหลาง  ริมถนนนวมินทร์ เขตบางกะปิ  เขตบึงกุ่ม  เขตหลักสี่  ริมถนนดินแดง เขตดินแดง  เขตคลองเตย  ริมถนนกาญจนาภิเษก เขตบางขุนเทียน  เขตบางคอแหลม และตำบลปากน้ำ อำเภอเมือง จังหวัดสมุทรปราการ เนื่องจากมีลมทุกพื้นที่ตั้งแต่ช่วงค่ำเมื่อวานจนถึงขณะนี้ ความเร็วสูงสุด 14.8 กิโลเมตรต่อชั่วโมง ช่วยกระจายฝุ่นละอองได้ดีและลดการสะสมลง แม้สภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 27 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 50 - 164 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 77 - 181 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มขึ้นเกือบทุกพื้นที่จากเมื่อวานนี้ 26 กุมภาพันธ์ 2563 โดยค่าฝุ่น PM 2.5 และ PM 10 ได้เพิ่มอยู่ในระดับสีแดงเป็น 2 พื้นที่ คือ บริเวณ ตำบลจองคำ อำเภอเมือง จังหวัดแม่ฮ่องสอน และตำบลช่างเคิ่ง อำเภอแม่แจ่ม จังหวัดเชียงใหม่ และมีอยู่ในระดับสีส้มอีก 18 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362